

VYKONÁVACIE NARIADENIE KOMISIE (EÚ) …/...

z 6. 6. 2024,

ktorým sa mení vykonávacie nariadenie (EÚ) 2021/763, ktorým sa stanovujú vykonávacie technické predpisy na uplatňovanie nariadenia Európskeho parlamentu a Rady (EÚ) č. 575/2013 a smernice Európskeho parlamentu a Rady 2014/59/EÚ, pokiaľ ide o podávanie správ na účely dohľadu a zverejňovanie informácií o minimálnej požiadavke na vlastné zdroje a oprávnené záväzky

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012[[1]](#footnote-1), a najmä na jeho článok 430 ods. 7 piaty pododsek a článok 434a piaty pododsek,

so zreteľom na smernicu Európskeho parlamentu a Rady 2014/59/EÚ z 15. mája 2014, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012[[2]](#footnote-2), a najmä na jej článok 45i ods. 5 piaty pododsek a článok 45i ods. 6 piaty pododsek,

keďže:

(1) Nariadením Európskeho parlamentu a Rady (EÚ) 2022/2036[[3]](#footnote-3) sa do nariadenia (EÚ) č. 575/2013 zaviedla požiadavka, aby sprostredkovateľské subjekty v skupine, ktorej krízová situácia sa rieši, odpočítali od položiek oprávnených záväzkov svoje podiely vo forme nástrojov vlastných zdrojov a nástrojov oprávnených záväzkov použitých na splnenie požiadavky stanovenej v článku 92b nariadenia (EÚ) č. 575/2013 („požiadavka na internú celkovú kapacitu na absorpciu strát“ alebo „interná TLAC“) alebo požiadavky stanovenej v článku 45f smernice 2014/59/EÚ[[4]](#footnote-4) („interná minimálna požiadavka na vlastné zdroje a oprávnené záväzky“ alebo „interná MREL“), ak tieto nástroje vlastných zdrojov a nástroje oprávnených záväzkov emitovali subjekty, ktoré samy nie sú subjektmi, ktorých krízová situácia sa rieši, a ktoré patria do tej istej skupiny, ktorej krízová situácia sa rieši. Túto požiadavku na odpočet preto treba zohľadniť vo vzoroch na zverejňovanie harmonizovaných informácií o internej MREL a internej TLAC stanovenú vo vykonávacom nariadení Komisie (EÚ) 2021/763[[5]](#footnote-5). Táto požiadavka na odpočet by sa mala rovnako zohľadniť v harmonizovaných informáciách poskytovaných príslušným orgánom a orgánom pre riešenie krízových situácií.

(2) Smernicou Európskeho parlamentu a Rady (EÚ) 2024/1174, ktorou sa mení smernica 2014/59/EÚ a nariadenie (EÚ) č. 806/2014, pokiaľ ide o určité aspekty minimálnej požiadavky na vlastné zdroje a oprávnené záväzky[[6]](#footnote-6), sa ďalej zmenila požiadavka na odpočet stanovená v nariadení (EÚ) č. 575/2013 tak, že v smernici 2014/59/EÚ a nariadení (EÚ) č. 806/2014 sa stanovilo, že sprostredkovateľské subjekty v skupine, ktorej krízová situácia sa rieši, majú odpočítať svoje podiely vo forme nástrojov vlastných zdrojov emitovaných likvidačnými subjektmi, ktoré patria do tej istej skupiny, ktorej krízová situácia sa rieši, a samy nie sú subjektmi, ktorých krízová situácia sa rieši, len za určitých podmienok týkajúcich sa významnosti týchto podielov. Uvedené zmeny by sa mali zohľadniť aj v harmonizovaných informáciách, ktoré sa poskytujú vo vzoroch na zverejňovanie a podávanie správ príslušným orgánom a orgánom pre riešenie krízových situácií.

(3) Subjekty, na ktoré sa vzťahujú požiadavky stanovené v článku 92a alebo článku 92b nariadenia (EÚ) č. 575/2013 („požiadavka TLAC“) alebo požiadavka stanovená v článku 45 smernice 2014/59/EÚ („MREL“), môžu s predchádzajúcim povolením svojho orgánu pre riešenie krízových situácií uplatniť kúpnu opciu, umorenie, splatenie alebo spätné odkúpenie nástrojov oprávnených záväzkov v súlade s článkom 78a nariadenia (EÚ) č. 575/2013. Sumy, na ktoré sa vzťahuje takéto povolenie, znižujú schopnosť subjektov splniť požiadavku MREL alebo TLAC. Preto je potrebné spresniť, ako by sa mal vplyv takéhoto povolenia zohľadniť v zverejňovaní informácií a podávaní správ príslušným orgánom a orgánom pre riešenie krízových situácií.

(4) Vykonávacie nariadenie (EÚ) 2021/763 by sa preto malo zodpovedajúcim spôsobom zmeniť.

(5) Toto nariadenie vychádza z návrhu vykonávacích technických predpisov, ktorý Komisii predložil Európsky orgán pre bankovníctvo.

(6) Európsky orgán pre bankovníctvo vykonal otvorené verejné konzultácie k návrhu vykonávacích technických predpisov, z ktorého vychádza toto nariadenie, analyzoval možné súvisiace náklady a prínosy a požiadal o poradenstvo Skupinu zainteresovaných strán v bankovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1093/2010[[7]](#footnote-7).

(7) S cieľom poskytnúť subjektom, na ktoré sa vzťahuje povinnosť podávať správy alebo zverejňovať informácie v súlade s nariadením (EÚ) č. 575/2013 alebo smernicou 2014/59/EÚ, dostatočný čas na to, aby sa prispôsobili zmenám vzorov a harmonizovaných informácií, by sa tieto zmeny mali začať uplatňovať šesť mesiacov po dátume nadobudnutia jeho účinnosti,

PRIJALA TOTO NARIADENIE:

Článok 1

Zmeny vykonávacieho nariadenia (EÚ) 2021/763

Vykonávacie nariadenie (EÚ) 2021/763 sa mení takto:

1. vzory M 02.00 a M 03.00 stanovené v prílohe I sa nahrádzajú vzormi M 02.00 a M 03.00 stanovenými v prílohe I k tomuto nariadeniu.

2. Príloha II sa nahrádza znením prílohy II k tomuto nariadeniu.

3. Vzory EU TLAC1 a EU iLAC stanovené v prílohe V sa nahrádzajú vzormi EU TLAC1 a EU iLAC stanovenými v prílohe III k tomuto nariadeniu.

4. Príloha VI sa nahrádza znením prílohy IV k tomuto nariadeniu.

Článok 2

**Nadobudnutie účinnosti a uplatňovanie**

Toto nariadenie nadobúda účinnosť dvadsiatym dňom po jeho uverejnení v *Úradnom vestníku Európskej únie*.

Uplatňuje sa od *[Úrad pre publikácie: vložte dátum = šesť mesiacov po nadobudnutí účinnosti tohto pozmeňujúceho nariadenia]*.

Toto nariadenie je záväzné v celom rozsahu a priamo uplatniteľné v členských štátoch.

V Bruseli 6. 6. 2024

Za Komisiu

predsedníčka  
 Ursula VON DER LEYEN

1. Ú. v. EÚ L 176, 27.6.2013, s. 1, ELI: http://data.europa.eu/eli/reg/2013/575/oj. [↑](#footnote-ref-1)
2. Ú. v. EÚ L 173, 12.6.2014, s. 190, ELI: http://data.europa.eu/eli/reg/2014/59/oj. [↑](#footnote-ref-2)
3. Nariadenie Európskeho parlamentu a Rady (EÚ) 2022/2036 z 19. októbra 2022, ktorým sa mení nariadenie (EÚ) č. 575/2013 a smernica 2014/59/EÚ, pokiaľ ide o prudenciálne zaobchádzanie s globálnymi systémovo významnými inštitúciami so stratégiou riešenia krízových situácií vo viacerých okamihoch a metódy nepriameho upisovania nástrojov oprávnených na splnenie minimálnej požiadavky na vlastné zdroje a oprávnené záväzky (Ú. v. EÚ L 275, 25.10.2022, s. 1, ELI: http://data.europa.eu/eli/reg/2022/2036/oj) [↑](#footnote-ref-3)
4. Smernica Európskeho parlamentu a Rady 2014/59/EÚ z 15. mája 2014, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012 (Ú. v. EÚ L 173, 12.6.2014, s. 190-348). [↑](#footnote-ref-4)
5. Vykonávacie nariadenie Komisie (EÚ) 2021/763 z 23. apríla 2021, ktorým sa stanovujú vykonávacie technické predpisy na uplatňovanie nariadenia Európskeho parlamentu a Rady (EÚ) č. 575/2013 a smernice Európskeho parlamentu a Rady 2014/59/EÚ, pokiaľ ide o podávanie správ na účely dohľadu a zverejňovanie informácií o minimálnej požiadavke na vlastné zdroje a oprávnené záväzky (Ú. v. EÚ L 168, 12.5.2021, s. 1). [↑](#footnote-ref-5)
6. Smernica Európskeho parlamentu a Rady (EÚ) 2024/1174 z 11. apríla 2024, ktorou sa mení smernica 2014/59/EÚ a nariadenie (EÚ) č. 806/2014, pokiaľ ide o určité aspekty minimálnej požiadavky na vlastné zdroje a oprávnené záväzky (Ú. v. EÚ L, 2024/1174, 22.4.2024). [↑](#footnote-ref-6)
7. Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12, ELI: http://data.europa.eu/eli/reg/2010/1093/oj). [↑](#footnote-ref-7)