

A BIZOTTSÁG (EU) .../... VÉGREHAJTÁSI RENDELETE

(2024.6.6.)

az 575/2013/EU európai parlamenti és tanácsi rendeletnek és a 2014/59/EU európai parlamenti és tanácsi irányelvnek a szavatolótőkére és a leírható, illetve átalakítható kötelezettségekre vonatkozó minimumkövetelmény felügyeleti adatszolgáltatása és nyilvánosságra hozatala tekintetében történő alkalmazására vonatkozó végrehajtás-technikai standardok megállapításáról szóló (EU) 2021/763 végrehajtási rendelet módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a hitelintézetekre vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre[[1]](#footnote-1) és különösen annak 430. cikke (7) bekezdésének ötödik albekezdésére, valamint 434a. cikkének ötödik albekezdésére,

tekintettel a hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról szóló, 2014. május 15-i 2014/59/EU európai parlamenti és tanácsi irányelvre[[2]](#footnote-2) és különösen annak 45i. cikke (5) bekezdésének ötödik albekezdésére, valamint 45i. cikke (6) bekezdésének ötödik albekezdésére,

mivel:

(1) Az (EU) 2022/2036 európai parlamenti és tanácsi rendelet[[3]](#footnote-3) az 575/2013/EU rendeletbe bevezette azt a követelményt, hogy a szanálás alá vonható csoporton belüli közbenső szervezeteknek a leírható, illetve átalakítható kötelezettségelemekből le kell vonniuk a szavatolótőke-instrumentumok és a leírható, illetve átalakítható kötelezettséginstrumentumok azon állományát, amelyet az 575/2013/EU rendelet 92b. cikkében meghatározott követelménynek („teljes belső veszteségviselő képességre vonatkozó követelmény” vagy „belső TLAC”) vagy a 2014/59/EU irányelv[[4]](#footnote-4) 45f. cikkében meghatározott követelménynek (a szavatolótőkére és a leírható, illetve átalakítható kötelezettségekre vonatkozó belső minimumkövetelmény vagy belső MREL) való megfeleléshez használnak, amennyiben ezeket a szavatolótőke-instrumentumokat és leírható, illetve átalakítható kötelezettséginstrumentumokat olyan szervezetek bocsátották ki, amelyek nem minősülnek szanálás alá vonható szervezetnek, és ugyanahhoz a szanálás alá vonható csoporthoz tartoznak. Ezért ezt a levonási követelményt figyelembe kell venni az (EU) 2021/763 bizottsági végrehajtási rendeletben[[5]](#footnote-5) meghatározott, a belső MREL-re és a belső TLAC-ra vonatkozó harmonizált információk közzétételére szolgáló táblákban. Ezt a levonási követelményt az illetékes és a szanálási hatóságok rendelkezésére bocsátott harmonizált információknak is tükrözniük kell.

(2) A 2014/59/EU irányelvnek és a 806/2014/EU rendeletnek a szavatolótőkére és a leírható, illetve átalakítható kötelezettségekre vonatkozó minimumkövetelmény egyes vonatkozásai tekintetében történő módosításáról szóló (EU) 2024/1174 európai parlamenti és tanácsi irányelv[[6]](#footnote-6) tovább módosította az 575/2013/EU rendeletben meghatározott levonási követelményt: a 2014/59/EU irányelvben és a 806/2014/EU rendeletben meghatározta, hogy a szanálás alá vonható csoporton belüli közbenső szervezetek a felszámolandó szervezetek által kibocsátott szavatolótőke-instrumentumaik állományát csak akkor vonhatják le, ha a felszámolandó szervezetek ugyanazon szanálás alá vonható csoporthoz tartoznak és nem minősülnek szanálás alá vonható szervezetnek, az említett állományok lényegességéhez kapcsolódó bizonyos feltételek mellett. Ezeknek a módosításoknak tükröződniük kell a közzétételi táblák és az illetékes hatóságoknak és szanálási hatóságoknak benyújtandó adatszolgáltatási táblák harmonizált információiban is.

(3) Az 575/2013/EU rendelet 92a. vagy 92b. cikkében meghatározott követelmények (TLAC-követelmény) vagy a 2014/59/EU irányelv 45. cikkében meghatározott követelmény (MREL-követelmény) hatálya alá tartozó szervezetek az 575/2013/EU rendelet 78a. cikkével összhangban – szanálási hatóságuk előzetes engedélyével – lehívhatnak, visszaválthatnak, visszafizethetnek vagy visszavásárolhatnak leírható, illetve átalakítható kötelezettséginstrumentumokat. Az ilyen engedélyben szereplő összegeket a szervezetek nem fordíthatják az MREL- vagy a TLAC-követelmény teljesítésére. Ezért meg kell határozni, hogy az ilyen engedély hatását miként kell bemutatni a közzétételi táblákban, valamint az illetékes hatóságok és a szanálási hatóságok felé történő adatszolgáltatási táblákban.

(4) Az (EU) 2021/763 végrehajtási rendeletet ezért ennek megfelelően módosítani kell.

(5) Ez a rendelet az Európai Bankhatóság által a Bizottsághoz benyújtott végrehajtás-technikai standardtervezeteken alapul.

(6) Az Európai Bankhatóság nyilvános konzultációt folytatott az e rendelet alapját képező végrehajtás-technikai standardtervezetekről, elemezte az esetleges kapcsolódó költségeket és hasznot, továbbá kikérte az 1093/2010/EU európai parlamenti és tanácsi rendelet[[7]](#footnote-7) 37. cikkével összhangban létrehozott Banki Érdekképviseleti Csoport tanácsát.

(7) Annak érdekében, hogy az 575/2013/EU rendelet vagy a 2014/59/EU irányelv szerinti adatszolgáltatási vagy közzétételi kötelezettség hatálya alá tartozó szervezeteknek elegendő idejük legyen alkalmazkodni a táblák és a harmonizált információk módosításaihoz, a módosítások alkalmazása hat hónappal a hatálybalépést követően kezdődik,

ELFOGADTA EZT A RENDELETET:

1. cikk

Az (EU) 2021/763 végrehajtási rendelet módosításai

Az (EU) 2021/763 végrehajtási rendelet a következőképpen módosul:

1. Az I. mellékletben szereplő M 02.00 és M 03.00 tábla helyébe az e rendelet I. mellékletében szereplő M 02.00 és M 03.00 tábla lép.

2. A II. melléklet helyébe e rendelet II. mellékletének szövege lép.

3. Az V. mellékletben szereplő EU TLAC1 és EU ILAC tábla helyébe az e rendelet III. mellékletében szereplő EU TLAC1 és EU ILAC tábla lép.

4. A VI. melléklet helyébe e rendelet IV. mellékletének szövege lép.

2. cikk

**Hatálybalépés és alkalmazás**

Ez a rendelet az *Európai Unió Hivatalos Lapjában* való kihirdetését követő huszadik napon lép hatályba.

Ezt a rendeletet *[Kiadóhivatal, kérjük, illesszék be az e módosító rendelet hatálybalépésének napját hat hónappal követő dátumot]*-tól/-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én. 2024.6.6.

a Bizottság részéről

elnök  
 Ursula VON DER LEYEN

1. HL L 176., 2013.6.27., 1. o., ELI: http://data.europa.eu/eli/reg/2013/575/oj. [↑](#footnote-ref-1)
2. HL L 173., 2014.6.12., 190. o., ELI: http://data.europa.eu/eli/dir/2014/59/oj. [↑](#footnote-ref-2)
3. Az Európai Parlament és a Tanács (EU) 2022/2036 rendelete (2022. október 19.) az 575/2013/EU rendeletnek és a 2014/59/EU irányelvnek a több pontból kiinduló szanálási stratégiával rendelkező globálisan rendszerszinten jelentős intézmények prudenciális kezelése, valamint a szavatolótőkére és a leírható, illetve átalakítható kötelezettségekre vonatkozó minimumkövetelménynek való megfelelés szempontjából figyelembe vehető instrumentumok közvetett jegyzésére vonatkozó módszerek tekintetében történő módosításáról (HL L 275., 2022.10.25., 1. o., ELI: http://data.europa.eu/eli/reg/2022/2036/oj) [↑](#footnote-ref-3)
4. Az Európai Parlament és a Tanács 2014/59/EU irányelve (2014. május 15.) a hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról (HL L 173., 2014.6.12., 190. o.). [↑](#footnote-ref-4)
5. A Bizottság (EU) 2021/763 végrehajtási rendelete (2021. április 23.) az 575/2013/EU európai parlamenti és tanácsi rendeletnek és a 2014/59/EU európai parlamenti és tanácsi irányelvnek a szavatolótőkére és a leírható, illetve átalakítható kötelezettségekre vonatkozó minimumkövetelmény felügyeleti adatszolgáltatása és nyilvánosságra hozatala tekintetében történő alkalmazására vonatkozó végrehajtás-technikai standardok megállapításáról (HL L 168., 2021.5.12., 1. o.). [↑](#footnote-ref-5)
6. Az Európai Parlament és a Tanács (EU) 2024/1174 irányelve (2024. április 11.) a 2014/59/EU irányelvnek és a 806/2014/EU rendeletnek a szavatolótőkére és a leírható, illetve átalakítható kötelezettségekre vonatkozó minimumkövetelmény egyes vonatkozásai tekintetében történő módosításáról (HL L, 2024/1174, 2024.4.22.). [↑](#footnote-ref-6)
7. Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o., ELI: http://data.europa.eu/eli/reg/2010/1093/oj). [↑](#footnote-ref-7)