

PROVEDBENA UREDBA KOMISIJE (EU) …/...

оd 6.6.2024.

o izmjeni Provedbene uredbe (EU) 2021/763 o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća i Direktive 2014/59/EU Europskog parlamenta i Vijeća u pogledu nadzornog izvješćivanja i javne objave minimalnog zahtjeva za regulatorni kapital i prihvatljive obveze

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i o izmjeni Uredbe (EU) br. 648/2012[[1]](#footnote-1), a posebno njezin članak 430. stavak 7. treći podstavak i članak 434.a peti podstavak,

uzimajući u obzir Direktivu 2014/59/EU Europskog parlamenta i Vijeća od 15. svibnja 2014. o uspostavi okvira za oporavak i sanaciju kreditnih institucija i investicijskih društava te o izmjeni Direktive Vijeća 82/891/EEZ i direktiva 2001/24/EZ, 2002/47/EZ, 2004/25/EZ, 2005/56/EZ, 2007/36/EZ, 2011/35/EU, 2012/30/EU i 2013/36/EU te uredbi (EU) br. 1093/2010 i (EU) br. 648/2012 Europskog parlamenta i Vijeća[[2]](#footnote-2), a posebno njezin članak 45.i stavak 5. peti podstavak i stavak 6. peti podstavak,

budući da:

(1) Uredbom (EU) 2022/2036 Europskog parlamenta i Vijeća[[3]](#footnote-3) u Uredbu (EU) br. 575/2013 uveden je zahtjev da posrednici u sanacijskoj grupi od stavki prihvatljivih obveza odbiju svoja ulaganja u instrumente regulatornog kapitala i instrumente prihvatljivih obveza koja su poslužila za ispunjenje zahtjeva iz članka 92.b Uredbe (EU) br. 575/2013 (interni „zahtjev za ukupni kapacitet pokrivanja gubitaka” ili „interni TLAC”) odnosno zahtjeva iz članka 45.f Direktive 2014/59/EU[[4]](#footnote-4) (interni „minimalni zahtjev za regulatorni kapital i prihvatljive obveze” ili „interni MREL”) ako su te instrumente regulatornog kapitala i instrumente prihvatljivih obveza izdali subjekti koji nisu sanacijski subjekti i pripadaju istoj sanacijskoj grupi. Zato bi obrasci za javne objave usklađenih informacija o internom MREL-u i internom TLAC-u utvrđenima u Provedbenoj uredbi Komisije (EU) 2021/763[[5]](#footnote-5) trebali odražavati taj zahtjev za odbitak, a jednako bi ga trebale odražavati i usklađene informacije koje se dostavljaju nadležnim i sanacijskim tijelima.

(2) Direktivom (EU) 2024/1174 Europskog parlamenta i Vijeća o izmjeni Direktive 2014/59/EU i Uredbe (EU) br. 806/2014 u pogledu određenih aspekata minimalnog zahtjeva za regulatorni kapital i prihvatljive obveze[[6]](#footnote-6) dodatno je izmijenjen zahtjev o odbitku iz Uredbe (EU) br. 575/2013 time što je u Direktivi 2014/59/EU i Uredbi (EU) br. 806/2014 utvrđeno da posrednici u sanacijskoj grupi mogu odbiti samo svoja ulaganja u instrumente regulatornog kapitala koje su izdali subjekti planirani za likvidaciju koji pripadaju istoj sanacijskoj grupi, a sami nisu sanacijska tijela, i to pod određenim uvjetima koji se odnose na značajnost tih ulaganja. Te bi se izmjene trebale odražavati i u usklađenim informacijama koje se dostavljaju u obrascima za javne objave i u izvješćima nadležnim i sanacijskim tijelima.

(3) Subjekti na koje se primjenjuju zahtjevi iz članka 92.a ili članka 92.b Uredbe (EU) br. 575/2013 („zahtjev za TLAC”) odnosno zahtjev iz članka 45. Direktive 2014/59/EU („MREL”) mogu uz prethodno odobrenje svojeg sanacijskog tijela kupiti, otkupiti, otplatiti ili ponovno kupiti instrumente prihvatljivih obveza u skladu s člankom 78.a Uredbe (EU) br. 575/2013. Iznosi na koje se takvo odobrenje odnosi umanjuju kapacitet subjekata za ispunjenje zahtjeva za MREL ili TLAC. Zato treba utvrditi kako bi učinak takvog odobrenja trebalo iskazivati u javnim objavama i izvješćima nadležnim i sanacijskim tijelima.

(4) Provedbenu uredbu (EU) 2021/763 trebalo bi stoga na odgovarajući način izmijeniti.

(5) Ova Uredba temelji se na nacrtu provedbenih tehničkih standarda koji je Komisiji dostavilo Europsko nadzorno tijelo za bankarstvo.

(6) Europsko nadzorno tijelo za bankarstvo provelo je otvoreno javno savjetovanje o nacrtu provedbenih tehničkih standarda na kojem se temelji ova Uredba, analiziralo je moguće povezane troškove i koristi te zatražilo savjet Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća[[7]](#footnote-7).

(7) Kako bi subjekti koji su u skladu s Uredbom (EU) br. 575/2013 ili Direktivom 2014/59/EU dužni dostavljati ili objavljivati informacije imali dovoljno vremena da se prilagode promjenama obrazaca i usklađenih informacija, te bi se promjene trebale početi primjenjivati šest mjeseci nakon njezina stupanja na snagu.

DONIJELA JE OVU UREDBU:

Članak 1.

Izmjene Provedbene uredbe (EU) 2021/763

Provedbena uredba (EU) 2021/763 mijenja se kako slijedi:

(1) obrasci M 02.00 i M 03.00 iz Priloga I. zamjenjuju se obrascima M 02.00 i M 03.00 iz Priloga I. ovoj Uredbi;

(2) Prilog II. zamjenjuje se tekstom iz Priloga II. ovoj Uredbi;

(3) obrasci EU TLAC1 i EU ILAC iz Priloga V. zamjenjuju se obrascima EU TLAC1 i EU ILAC iz Priloga III. ovoj Uredbi;

(4) Prilog VI. zamjenjuje se tekstom iz Priloga IV. ovoj Uredbi.

Članak 2.

**Stupanje na snagu i primjena**

Ova Uredba stupa na snagu dvadesetog dana od dana objave u *Službenom listu Europske unije*.

Primjenjuje se od *[Ured za publikacije, unijeti datum šest mjeseci nakon stupanja na snagu ove Uredbe o izmjeni]*.

Ova je Uredba u cijelosti obvezujuća i izravno se primjenjuje u svim državama članicama.

Sastavljeno u Bruxellesu 6.6.2024.

Za Komisiju

Predsjednica  
 Ursula VON DER LEYEN

1. SL L 176, 27.6.2013., str. 1., ELI: http://data.europa.eu/eli/reg/2013/575/oj. [↑](#footnote-ref-1)
2. SL L 173, 12.6.2014., str. 190., ELI: http://data.europa.eu/eli/dir/2014/59/oj. [↑](#footnote-ref-2)
3. Uredba (EU) 2022/2036 Europskog parlamenta i Vijeća od 19. listopada 2022. o izmjeni Uredbe (EU) br. 575/2013 i Direktive 2014/59/EU u pogledu bonitetnog tretmana globalnih sistemski važnih institucija sa strategijom sanacije s višestrukim točkama pristupanja i metoda za neizravni upis instrumenata prihvatljivih za ispunjenje minimalnog zahtjeva za regulatorni kapital i prihvatljive obveze (SL L 275, 25.10.2022., str. 1., ELI: http://data.europa.eu/eli/reg/2022/2036/oj). [↑](#footnote-ref-3)
4. Direktiva 2014/59/EU Europskog parlamenta i Vijeća od 15. svibnja 2014. o uspostavi okvira za oporavak i sanaciju kreditnih institucija i investicijskih društava te o izmjeni Direktive Vijeća 82/891/EEZ i direktiva 2001/24/EZ, 2002/47/EZ, 2004/25/EZ, 2005/56/EZ, 2007/36/EZ, 2011/35/EU, 2012/30/EU i 2013/36/EU te uredbi (EU) br. 1093/2010 i (EU) br. 648/2012 Europskog parlamenta i Vijeća (SL L 173, 12.6.2014., str. 190.). [↑](#footnote-ref-4)
5. Provedbena uredba Komisije (EU) 2021/763 оd 23. travnja 2021. o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća i Direktive 2014/59/EU Europskog parlamenta i Vijeća u pogledu nadzornog izvješćivanja i javne objave minimalnog zahtjeva za regulatorni kapital i prihvatljive obveze (SL L 168, 12.5.2021., str. 1.). [↑](#footnote-ref-5)
6. Direktiva (EU) 2024/1174 Europskog parlamenta i Vijeća od 11. travnja 2024. o izmjeni Direktive 2014/59/EU i Uredbe (EU) br. 806/2014 u pogledu određenih aspekata minimalnog zahtjeva za regulatorni kapital i prihvatljive obveze (SL L, 2024/1174, 22.4.2024.). [↑](#footnote-ref-6)
7. Uredba (EU) br. 1093/2010 Europskog parlamenta i Vijeća od 24. studenog 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12., ELI: http://data.europa.eu/eli/reg/2010/1093/oj). [↑](#footnote-ref-7)